- «Ձիթենու ճյուղ» գործողությամբ սիրիական հակամարտությունը թեւակոխում է նոր փուլ, կողմերի միջեւ սպասվում են ծանր բանակցություններ, կարծում եմ, որ Թուրքիան ամեն դեպքում միայն «բլից-կրիգ» ձեռնարկելու հնարավորություն է ստացել, եւ որ «Ձիթենու ճյուղը» «Եփրատի վահանի» նման չի տեւի ավելի քան 7 ամիս, որ դրա տեւողությունը կախված կլինի ԱՄՆ-ի, Ռուսաստանի, Ֆրանսիայի, Գերմանիայի, Իրանի դիրքորոշումներից, նրանց բանակցություններից: «Ձիթենու ճյուղ» գործողությունն ուղղված է ԱՄՆ-ի աջակցությունը վայելող Սիրիայի քրդերի դեմ, ստացվում է, որ անուղղակիորեն նաեւ ԱՄՆ-ի ու նրա պլանների դեմ: Դրանով թուրք-ամերիկյան հարաբերություններում կարող է ստեղծվել հերթական լարվածության օջախը, եթե Թուրքիան փորձի Սիրիայի քրդերին վտարել նաեւ Մանբիջի շրջանից, ավելի լայն ասած՝ Եփրատ գետի արեւմուտքից: Կարելի է կարծել, որ Էրդողանը գոնե այս փուլում չի հանգստանա, քանի դեռ Սիրիայի քրդերին չի մղել դեպի Եփրատի արեւելյան ափ: 2016թ. Թուրքիայի Ազգային անվտանգության խորհրդում որոշվել էր Սիրիայի քրդերի համար «կարմիր գիծ» սահմանել Եփրատի արեւմտյան ափը, որ նրանք չանցնեին գետի արեւմտյան ափը (Եփրատ գետը որպես վահան կիրառել նրանց դեմ): Սակայն Սիրիայի քրդերն ԱՄՆ-ի աջակցությամբ գետանցեցին Եփրատը եւ սկսեցին ԻՊ-ից ազատագրել Ազեզ-Ջերաբլուս մոտ 100 կմ-անոց գոտին, եւ եթե նրանք հասցնեին ամբողջովին անել դա, ապա կմիավորեին իրենց բոլոր շրջանները՝ նաեւ Աֆրինը, թուրք-սիրիական սահմանի ճնշող մեծամասնությունը (Իրաքի սահմանից մինչեւ Աֆրին) կհայտնվեր նրանց ձեռքում, Սիրիայի քրդերը կդառնային Թուրքիայի հետ խոշորագույն ցամաքային սահման ունեցող ուժը: Հենց այդ հանգամանքը Թուրքիայի գոռոզ նախագահ Ռեջեփ Էրդողանին հարկադրեց շատ արագ ներողություն խնդրել Ռուսաստանի նախագահ Վլադիմիր Պուտինից, «կանաչ լույս» վառել Պուտինի իմիջի հետ կապված «Թուրքական հոսքի» կառուցման առջեւ, իսկ Պուտինն էլ իր հերթին «կանաչ լույս» վառեց «Եփրատի վահանի» առջեւ (մինչ այդ Պուտինը ԵՄ-ի ճնշման ներքո հրաժարվել էր «Հարավային հոսք» գազատարի նախագծից եւ ԵՄ-ին ցույց էր տվել, որ ունի այլընտրանք՝ ի դեմս «Թուրքական հոսքի», սակայն ինքնաթիռային միջադեպից հետո Պուտինը զրկվել էր նաեւ դրանից):